REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/320-15

17. jul 2015. godine

B e o g r a d

ZAPISNIK

56. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 17. JULA 2015. GODINE

 Sednica je počela u 10,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Goran Kovačević, Dragoljub Zindović, Momo Čolakovića i Zoltan Pek.

 Sednici su prisustvovali zamenici članova Odbora: Sonja Vlahović, zamenik Radmila Kostića, Zoran Bojanić, zamenik Nikole Jolovića, Aleksandar Marković, zamenik Miloša Tošanića i dr Vladimir Marinković, zamenik dr Milorada Mijatovića.

 Članovi Odbora Dejan Radenković, Miloš Tošanić i Suzana Šarac pristupili su sednici u toku razmatranja prve tačke dnevnog reda.

 Sednici nisu prisustvovali članovi Odbora: Dušica Nikolić, Olivera Pešić, Ivan Jovanović, Vojislav Vujić, Đorđe Stojšić i Žika Gojković, niti njihovi zamenici.

Na poziv predsednika Odbora, sednici su prisustvovali predstavnici Državne revizorske institucije: Radoslav Sretenović, predsednik i generalni državni revizor, Natalija Ćatović i Miroslav Mitrović, članovi Saveta, Svetlana Toma Anokić, vrhovni državni revizor, Milica Pančić, ovlašćeni državni revizor, Goran Mandić, viši savetnik u reviziji, Iva Vasilić, šef Kancelarije predsednika i Vesna Pavlović, viši savetnik za saradnju sa medijima.

 Na predlog predsednika, Odbor je jednoglasno utvrdio sledeći

D n e v n i r e d:

 1. Predstavljanje Izveštaja o reviziji svrsishodnosti na temu: „Raspolaganje nepokretnostima u svojini Republike Srbije“ (11 broj 400-1836/15 od 15. jula 2015. godine)

 **Prva tačka dnevnog reda:** Razmatranje Izveštaja o reviziji svrsishodnosti na temu: „Raspolaganje nepokretnostima u svojini Republike Srbije“

 Radoslav Sretenović, predsednik Državne revizorske institucije i generalni državni revizor, predstavio je članovima i zamenicima članova Odbora nalaze iz Izveštaja o reviziji svrsishodnosti na temu:„Raspolaganje nepokretnostima u svojini Republike Srbije“.

 Na početku predstavljanja Izveštaja, ukazao je na razoge zbog kojih se Institucija opredelila za reviziju raspolaganja nepokretnostima u svojini Republike Srbije (višedecenijski interes javnosti o evidenciji i raspolaganju nepokretnostima, brojne nepravilnosti u ovoj oblasti koje su utvrđene prilikom dosadašnjih revizija različitih subjekata). Svrha revizije koja je obavljena u periodu od aprila 2014. godine do juna 2015. godine, bila je da se utvrdi u kojoj meri je uspostavljena jedinstvena evidencija o nepokretnostima u svojini Republike Srbije, koja je uloga Vlade, Republičke direkcije za imovinu Republike Srbije i korisnika nepokretnosti u svojini Republike Srbije u raspolaganju i upravljanju nepokretnostima u svojini Republike Srbije, kao i u kojoj meri se mogu uvećati prihodi i primanja Republike Srbije po osnovu raspolaganja nepokretnostima u svojini Republike Srbije.

 Preliminarne analize u postupku vršenja revizije pokazale su da se Republika Srbija suočava sa brojnim izazovima koji se odnose na: definisanje nepokretne imovine, utvrđivanje broja i vrednosti te imovine, uspostavljanje i održavanje sveobuhvatne evidencije nepokretne imovine i donošenje odluka koje se zasnivaju na pouzdanim podacima.

 Na samom početku revizije Institucija je konstatovala postojanje određenih ograničenja koja su uticala na sâm izbor metodologije istraživanja kao što su neodgovarajući kvalitet podataka u jedinstvenoj evidenciji o nepokretnostima, postojanje sedam oblika raspolaganja prema Zakonu o javnoj svojini, i nemogućnost primene statističkog uzorkovanja i izvođenja generalnih (opštih) zaključaka, osim u delu koji se odnosi na uspostavljanje jedinstvene evidencije nepokretnosti.

U toku revizije utvrđeno je da: Republika Srbija nema jedinstven, sveobuhvatan izvor podataka, odnosno popis nepokretnosti u svojini Republike Srbije, kako bi se identifikovao broj nepokretnosti; jedinstvena evidencija nepokretnosti u svojini Republike Srbije još uvek sadrži podatke o nepokretnostima autonomne pokrajine i jedinice lokalne samouprave, jer je rok za podnošenje zahteva za upis prava svojine autonomne pokrajine i jedinice lokalne samouprave produžen do 2016. godine; Republička direkcija nema podatak o ukupnom broju korisnika nepokretnosti u svojini Republike Srbije; postoji neusklađenost Zakona o javnoj svojini sa Uredbom o evidenciji i popisu nepokretnosti i drugih sredstava u državnoj svojini; jedinstvena evidencija nepokretnosti sadrži 551.946 unosa koji istovremeno ne znače broj nepokretnosti; 441.516 unosa (oko 80%) nema iskazanu knjigovodstvenu revalorizovanu vrednost; za 7.027 unosa nije naveden naziv korisnika nepokretnosti; da 165.147 od ukupnog broja unosa (oko 30%) nije svrstano u vrste i podvrste nepokretnosti propisane Uredbom o evidenciji i popisu nepokretnosti i drugih sredstava u državnoj svojini, a 2.651 unosa je bez naziva vrste/podvrste nepokretnosti; nepouzdanost preuzetih podataka jedinstvene evidencije nepokretnosti, zbog neadekvatne zaštite podataka sa aspekta Službe za informacione tehnologije Institucije; osnovni i javni registar o nepokretnostima i stvarnim pravima na njima (koji se vodi u Republičkom geodetskom zavodu) nema podatke o vrednosti nepokretnosti u svojini Republike Srbije, kao i potpune podatke o broju nepokretnosti u svojini Republike Srbije i po korisnicima, sa stanjem na dan 31. decembar 2013. godine.

 Nalazi revizije pokazali su daRepublika Srbija nema sveobuhvatnu i potpunu jedinstvenu evidenciju svoje nepokretne imovine zbog nepostupanja nadležnih organa i korisnika; Vlada nema kontrolu nad raspolaganjem nepokretnostima zbog nepostojanja centralizovanog sistema raspolaganja, kao i neodgovornog ponašanja korisnika i nadležnih organa; Republika Srbija propušta priliku da uveća prihode od raspolaganja nepokretnostima zbog toga što korisnici ne primenjuju tržišne principe i ne sprovode neophodne mere; Republička direkcija nije uspostavila jedinstvenu evidenciju nepokretnosti u svojini Republike Srbije; Vlada i drugi nadležni organi nisu usaglasili propise koji regulišu oblast nepokretne imovine; Republička direkcija nije preduzela sve mere da uspostavi jedinstvenu evidenciju nepokretnosti u svojini Republike Srbije;greške i nedoslednosti Republičke direkcije i korisnika u vođenju evidencija nepokretne imovine, kao i odsustvo kontrole tačnosti podataka, imaju za posledicu neupotrebljive baze podataka;institucije sa posebnim ovlašćenjima nisu preduzele sve mere za uspostavljanje jedinstvene evidencije nepokretnosti. Takođe, neusaglašenost, nepotpunost i nepreciznost propisa, kao i nejednoobrazno postupanje korisnika, ima za posledicu da su podaci o nepokretnostima heterogeni, neuporedivi i ne odražavaju realno stanje (broj, površina i vrednost) za vrste/podvrste nepokretnosti i kao takvi ne obezbeđuju kvalitetnu osnovu za objektivno izveštavanje Vlade o stanju i kretanju nepokretnosti.

 Imajući u vidu sve napred navedeno, Institucija je dala određene preporuke Republičkoj direkciji i Vladi Republike Srbije koje su sastavni deo Izveštaja.

 U diskusiji su učestvovali: dr Vladimir Marinković, Goran Kovačević, Dejan Radenković, Momo Čolaković, Dragoljub Zindović, Radoslav Sretenović i Svetlana Toma Anokić.

 Tokom diskusije učesnici su istakli da je upoznavanje članova Odbora i Pododbora za kontrolu izveštaja Državne revizorske institucije sa rezultatima i nalazima revizija pre njihovog predstavljanja javnosti početak dobre međusobne saradnje Odbora i Institucije. Imajući u vidu da je predmetna revizija pokazala da se državna imovina neefikasno koristi, kao i da postoji visok procenat neosnovanog raspolaganja imovinom, predložena je inicijativa da se promeni pristup upravljanju državnom imovinom na taj način što bi se Republička direkcija i drugi subjekti kojima je državna imovina poverena na upravljanje, objedine u jedan fond koji će na efikasan i kvalitetan način raspolagao i upravljao tom imovinom. Takođe, ukazano je da Izveštaj predstavlja dokaz o nebrizi države prema svojoj imovini, kao i da je jedan od prvih koraka ka uspostavljanju reda u uređenju sistema i funkcionisanju države upravo taj izveštaj. Učesnici diskusije su istakli da je Izveštaj pokazao i da nepokretnosti, koje su u svojini Republike Srbije, predstavaju veliki potencijal države zbog čega je predloženo da se eventualno razmisli o upotpunjavanju i dograđivanju Predloga zakona o posebnim uslovima prodaje određenih nepokretnosti u svojini Republike Srbije koji je u skupštinskoj proceduri, kao i da je neophodno doneti potpuno nov zakon koji će regulisati sva pitanja i uskladiti sve one zakone i podzakonska akta koja regulišu oblast raspolaganja nepokretnostima u svojini Republike Srbije.

 Pošto su predstavnici Institucije odgovorili na sva postavljena pitanja, predsednik Odbora je zaključio raspravu i obavestio članove i zamenike članova Odbora da će Odbor, povodom Izveštaja o reviziji svrsishodnosti raspolaganja nepokretnostima u svojini Republike Srbije, na jednoj od narednih sednica zauzeti stavove i predložiti određene preporuke i mere, o čemu će podneti izveštaj Narodnoj skupštini.

\* \*

\*

Sednica je završena u 11,10 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić,s.r.